Væpnet bensinstasjon-ran i Kongsvinger - Aftenposten
Væpnet bensinstasjon-ran i Kongsvinger
To maskerte menn truet natt til mandag til seg kassabeholdningen fra en bensinstasjon i Kongsvinger.
Publisert: 04.apr.2005 07:23
Mennene var bevæpnet med en kniv og et slagvåpen, trolig et brekkjern. En kvinnelig ansatt var på jobb på Shell-stasjonen på Gjemselund i Kongsvinger da ranerne slo til.
— Mennene truet til seg kassabeholdningen før de stakk av til fots. De var mørkkledde og maskerte med finlandshetter. Ingen ble fysisk skadd, opplyser operasjonsleder Trond Sulen i Hedmark politidistrikt til NTB.
Det tok rundt 20 sekunder fra ranerne kom inn, og til de var ute igjen.
— Det hele gikk svært raskt. Vi har studert videobildene, og det hele varte i bare 20 sekunder. Pengene lå imidlertid i en automatisk safe der det legges i penger etter hvert, og ranerne fikk derfor trolig ikke med seg så mye, uten at jeg vet nøyaktig beløp, sier Sulen til NTB.
Ranerne var mørkkledde, og snakket norsk under ranet. Politiet hadde tidlig mandag morgen ikke fått inn noen tips fra publikum.